題翠微寺二十二韻
作者：溫庭筠
朝代：唐

paragraphs: 邠土初成邑，虞賓竟讓王。
乾符初得位，天弩夜收鋩。
偃息齊三代，優游念四方。
萬靈扶正寢，千嶂抱重岡。
幽石歸階陛，喬柯入棟梁。
火雲如沃雪，湯殿似含霜。
澗籟添仙曲，巖花借御香。
野麋陪獸舞，林鳥逐鵷行。
鏡寫三秦色，窗搖八水光。
問雲徵楚女，疑粉試何郎。
蘭芷承雕輦，杉蘿入畫堂。
受朝松露曉，頒朔桂煙涼。
嵐濕金鋪外，溪鳴錦幄傍。
倚絲憂漢祖，持璧告秦皇。
短景催風馭，長星屬羽觴。
儲君猶問豎，元老已登牀。
鶴蓋趨平樂，雞人下建章。
龍髯悲滿眼，螭首淚沾裳。
疊鼓嚴靈杖，吹笙送夕陽。
斷泉辭劒佩，昏日伴旂常。
遺廟青蓮在，頹垣碧草芳。
無因奏韶濩，流涕對幽篁。